長安閘
作者：范成大
朝代：宋

paragraphs: 斗門貯浄練，懸板淙驚雷。
黄沙古岸轉，白屋飛檐開。
是間袤丈許，舳艫蔽川來。
千車擁孤隧，萬馬盤一坏。
篙尾亂若雨，檣竿束如堆。
摧摧勢排軋，洶洶聲喧豗。
偪仄復偪仄，誰肯少徘徊。
傳呼津吏至，弊蓋凌高埃。
囁嚅議譏征，叫怒不可裁。
吾觀舟中子，一一皆可哀。
大爲聲利驅，小者饑寒催。
古今共來往，所得隨飛灰。
我乃畸於人，胡爲乎來哉。